## Educació registra un seguiment de la vaga convocada este dijous al voltant del 18 % entre personal docent i no docent

*** La Conselleria assenyala que durant els huit anys del Govern del Botànic no s’ha produït cap pujada salarial
* El director general de Personal Docent recorda l’esforç realitzat per la Conselleria per a incrementar les plantilles fins als 68.000 docents este curs**

La Conselleria d’Educació, Cultura i Universitats ha fet públic l’informe provisional de seguiment de la vaga convocada per a este dijous en els centres educatius públics de la Comunitat Valenciana dels quals es desprén que el seguiment ha arribat a una mitjana del 18 % del personal docent i no docent convocat.

Un total de 1.645 centres públics han sigut convocats a participar en la vaga educativa per part de totes les organitzacions sindicals amb representació en el sector educatiu, entre els quals s’ha fet vaga en 1.265 (76,90 %).

En concret, el director general de Personal Docent, Pablo Ortega, ha informat que, segons les dades recaptades fins a les 14:00 hores, “el seguiment és del 17,86 %, amb 12.605 docents que han secundat la convocatòria dels 70.569 convocats”.

“Per la seua banda, el personal no docent registra una participació del 6,08 %, amb 327 treballadors i treballadores d’un total de 5.377”, segons els informes de seguiment elaborats per la Direcció General de Personal.

Així mateix, ha apuntat que s’espera que hi haja un xicotet increment a la vesprada, “a causa de la incorporació de les dades del professorat que només té docència a partir del migdia, per la qual cosa s’espera que el seguiment puga arribar fins al 20 %”.

Respecte als motius d’esta vaga, el director general ha assenyalat que totes les organitzacions sindicals “havien manifestat des de l’inici del curs la reivindicació d’una millora salarial, ja que durant els huit anys del Govern del Botànic no s’havia produït cap millora en este sentit, per la qual cosa l’última pujada correspon a la realitzada durant l’anterior Consell dirigit pel PP”.

D’altra banda, ha recordat que fa només uns dies “el Govern de l’Estat ha acordat una pujada salarial de l’11 %, quantitat que ha de pagar la Comunitat Valenciana amb els seus pressupostos a pesar la de l’infrafinançament històric que patim”.

Pablo Ortega s’ha referit també a l’esforç realitzat per la Conselleria per a reforçar les plantilles docents de la Comunitat Valenciana “gràcies a una orde que ha permés arribar per primera vegada als 68.000 professors, 1.500 docents més que l’any passat”.

“Això no és una casualitat, sinó el resultat d’una planificació consensuada amb les organitzacions sindicals que ha donat com a conseqüència unes plantilles suficients en un moment històric molt exigent”, ha apuntat.

**Dades**

Per etapes educatives, els percentatges més alts de seguiment corresponen a Educació Infantil (23,12 %) i Primària (20,74 %), mentres que en Educació Especial la participació se situa en el 16,75 %. En Educació Secundària l’adhesió registrada a esta hora és del 16,74 %, mentres que en règim especial el seguiment ha sigut del 2 %.

A estes dades se sumen altres col·lectius entre ensenyances artístiques, idiomes o tècnics d’FP, entre els quals el seguiment de la vaga suposa el 8,28 % del total.

Per províncies, Ortega també ha assenyalat que en el cas d’Alacant i València “és a on més s’està secundant les parades, mentres que Castelló queda un poc per davall de la mitjana. En qualsevol cas, les discrepàncies no són cridaneres entre unes províncies i altres, amb un seguiment molt similar”.

La Conselleria continuarà actualitzant la informació al llarg de la jornada conforme avance el registre en els centres educatius de tot el territori.

Fecha: 11/12/2025